Cum ar fi ca mâine să fie numit drept guvernator al BNR un personaj precum cel numit la conducerea Curții de Conturi, absolvent al unei școli de milițieni și apoi al unei obscure facultăți particulare, trecut cu diverse însărcinări de partid prin instituții precum Agenția de Cadastru sau Secretariatul General al Guvernului? Într-o țară în care risipa banului public este principala sursă de avere pentru cei care intră în politică, Curtea de Conturi ar putea fi, în mâini competente și îndrăznețe, hârtia de turnesol pentru abuzul în cheltuirea banilor publici.